Hernando de Soto (Jerez de los Caballeros, Badajoz, Hispania, 1496/1497 hivi - 21 Mei 1542) alikuwa mpelelezi na conqistador kutoka nchini Hispania. Aliongoza msafara wa kwanza wa upelelezi wa Kizungu katika maeneo ya sasa ya Marekani, akiaminiwa alikuwa Mzungu wa kwanza aliyefika kwenye mto Mississippi. Hernando de Soto alizaliwa na makabaila maskini (hidalgo) huko Extremadura, mkoa wa Hispania wenye umaskini ambako vijana wengi walitafuta njia za kupata utajiri wao mahali pengine. Miji miwili, Badajoz na Jerez de los Caballeros, hutajwa kuwa mahali pake pa kuzaliwa. Katika wosia wake, alitaka kuzikwa huko Jerez de los Caballeros, ambapo watu wengine wa familia yake pia walizikwa. Kipindi cha maconquistador kilikuja baada ya ushindi wa Wakristo wa rasi ya Iberia juu ya Waislamu Waarabu waliowahi kutawala sehemu kubwa ya Hispania kwa karne kadhaa. Hispania na Ureno zilijaa vijana waliotafuta nafasi ya kupata umaarufu wa kijeshi baada ya Waarabu kushindwa. Ugunduzi wa nchi mpya ng'ambo ya bahari (ambayo iliaminiwa wakati huo kuwa Mashariki mwa Asia), minong'ono ya utukufu na utajiri ilivuta vijana wengi maskini. De Soto alisafiri kwa jahazi kwenda Amerika mnamo 1514, pamoja na gavana wa kwanza wa Panama, Pedrarias Dávila.